Odlukom o rasporedu budžetskih sredstava za rješavanje problema Roma u oblasti zapošljavanja, koju je donijelo Vijeće ministara Bosne i Hercegovine za zapošljavanje ove populacije u Bosni i Hercegovini u 2018. godini, predviđeno je ukupno 407.290 KM.

Ministarstvo za ljudska prava i izbjeglice je, kao resorno ministarstvo, sa Federalnim zavodom za zapošljavanje, Zavodom za zapošljavanje Republike Srpske i Zavodom za zapošljavanje Brčko distrikta, zaključilo Memorandum o razumijevanju o implementaciji Akcionog plana Bosne i Hercegovine za rješavanje problema Roma u oblasti zapošljavanja, broj: 01-39-1150-10/18 od 05.10.2018. godine (u daljem tekstu: Memorandum).

Memorandumom je utvrđeno da se navedena sredstva usmjere za sufinansiranje zapošljavanja Roma kod poslodavaca i samozapošljavanje nezaposlenih osoba - Roma.

Od ukupnog iznosa sredstava (650.000 KM) za zapošljavanje Roma u Federaciji Bosne i Hercegovine predviđeno je 407.290 KM.

Stoga, u skladu sa Zakonom o posredovanju u zapošljavanju i socijalnoj sigurnosti nezaposlenih osoba („Službene novine Federacije BiH“, br. 41/01, 22/05 i 9/08), Strategijom zapošljavanja u Federaciji BiH 2018-2021, Strategijom jačanja funkcije posredovanja u javnim službama za zapošljavanje u Federaciji BiH i ciljevima iz Programa rada Federalnog zavoda za zapošljavanje za 2019. godinu i Trogodišnjeg plana rada Federalnog zavoda za zapošljavanje 2019-2021, sačinjen je Program sufinansiranja zapošljavanja Roma u 2019. godini (u daljem tekstu: Program).

Federalni zavod za zapošljavanje (u daljem tekstu: Zavod) realizira Program u saradnji sa kantonalnim/županijskim službama za zapošljavanje (u daljem tekstu: Služba/službe).

Izrazi u ovom dokumentu koji su napisani samo u jednom gramatičkom rodu odnose se podjednako na muški i ženski rod.

Na osnovu Odluke Upravnog odbora Federalnog zavoda za zapošljavanje o usvajanju Programa zapošljavanja Roma u 2019. godini, broj: 01/1-49-2623/19 od 27.2.2019. godine, Federalni zavod za zapošljavanje, 2.8.2019. godine, raspisuje

**JAVNI POZIV**

za učešće u Programu sufinansiranja zapošljavanja

Roma u 2019. godini

Raspoloživa finansijska sredstva u iznosu od 407.290 KM predviđena su za podršku zapošljavanja i samozapošljavanja nezaposlenih Roma u Federaciji BiH u 2019. godini.

Ova sredstva će se usmjeriti za:

* *sufinansiranje poslodavaca radi zapošljavanja Roma sa evidencije nezaposlenih u iznosu od 6.000 KM po jednoj osobi, u trajanju od 12 mjeseci,*
* *sufinansiranje poslodavaca radi zapošljavanja Roma sa evidencije nezaposlenih u iznosu od 12.000 KM po jednoj osobi, u trajanju od 24 mjeseca,*
* *sufinansiranje poslodavaca radi zapošljavanja Roma sa visokom stručnom spremom sa evidencije nezaposlenih u iznosu od 8.000 KM po jednoj osobi, u trajanju od 12 mjeseci,*
* *sufinansiranje poslodavaca radi zapošljavanja Roma sa visokom stručnom spremom sa evidencije nezaposlenih u iznosu od 16.000 KM po jednoj osobi, u trajanju od 24 mjeseca,*
* *sufinansiranje samozapošljavanja Roma u iznosu od 5.000 KM po jednoj osobi, u trajanju od 12 mjeseci.*

Dio odobrenih sredstava se u skladu sa Memorandumom može izdvojiti za zapošljavanje Roma u Službi, kao i za isplatu troškova romskim predstavnicima, članovima komisija za odabir korisnika za učešće u radu, kao i za edukaciju Roma u okviru realizacije sufinansiranja samozapošljavanja, a prema procjeni Zavoda.

**Korisnici**

***Poslodavci***

Korisnici Programa su poslodavci registrirani u Federaciji BiH koji redovno izmiruju obaveze po osnovu poreza i doprinosa, te oni koji imaju potpisan sporazum sa Poreznom upravom Federacije BiH o izmirenju duga po osnovu doprinosa, kao i oni na koje se odnosi Zakon o finansijskoj konsolidaciji.

U Programu ne mogu učestvovati:

* *poslodavci koji su koristili kreditna ili bespovratna sredstva iz poticajnih mjera Zavoda/Službe a nisu ispoštovali obaveze u skladu sa zaključenim ugovorima, odnosno nisu zaposlili predviđen broj radnika i ne vraćaju redovno dobivena sredstva,*
* *poslodavci koji ne izmiruju redovno obaveze po osnovu poreza i doprinosa ili koji nemaju potpisan sporazum sa Poreznom upravom Federacije BiH o izmirenju duga po osnovu doprinosa,*
* *poslodavci evidentirani u Registru novčanih kazni zbog duga neplaćenih novčanih kazni i troškova postupka, jer sa zaposlenikom nisu zaključili ugovor o radu (rad na crno).*

Poslodavcu se neće sufinansirati zapošljavanje osoba koje je već zapošljavao, ne koristeći sredstva iz poticajnih mjera Zavoda/Službe, a kojima je prestao radni odnos kod tog poslodavca u posljednjih 12 mjeseci prije dana podnošenja prijave na određeni Javni poziv.

Također, poslodavcu se neće sufinansirati zapošljavanje osoba koje je zapošljavao koristeći sredstva iz poticajnih mjera Zavoda/Službe, a kojima je prestao radni odnos kod tog poslodavca u posljednja 24 mjeseca prije dana podnošenja prijave na određeni Javni poziv.

Poslodavcu se neće sufinansirati zapošljavanje osoba, tj. neće se zaključiti ili će se raskinuti ugovor o sufinansiranju zapošljavanja u slučaju ukoliko se utvrdi namjera zloupotrebe ciljeva i drugih odredbi ovog programa.

Poslodavcu se za potrebe zapošljavanja po Programu mogu odobriti sredstva u najvećem iznosu do 60.000 KM.

***Nezaposlene osobe***

Korisnici bespovratnih sredstava su, također, nezaposlene osobe, prijavljene na evidenciju nezaposlenih prije objave Javnog poziva u Federaciji BiH, i koje su na dan objave Javnog poziva na evidenciji Službe bile izjašnjene kao Romi.

U Programu ne mogu učestvovati osobe koje su po Javnom pozivu iz 2016., 2017. i 2018. godine koristile poticajna sredstva iz mjera za pokretanje samostalne djelatnosti, u čijoj realizaciji su učestvovali Zavod/službe, kao ni osobe koje su odjavile djelatnost u periodu od šest (6) mjeseci prije objave Javnog poziva za učešće u ovom programu.

**Prijava na javni poziv**

***Poslodavci***

Uz ***Obrazac prijave*** ***(ZR-1)*** na Javni poziv, koji će biti dostupan na internet portalu: [www.fzzz.ba](http://www.fzzz.ba), Zavodu i službama, poslodavci Zavodu dostavljaju:

* *ovjerenu izjavu:*
	+ *da će dodijeljena sredstva koristiti namjenski za zapošljavanje Roma,*
	+ *da će sufinansiranu osobu zadržati u radnom odnosu najmanje 12/24 mjeseca.*

***Fizička lica***

Uz ***Obrazac prijave*** ***(SZR-2)*** na Javni poziv, koji će biti dostupan na internet portalu: [www.fzzz.ba](http://www.fzzz.ba), Zavodu i službama, nezaposlene osobe - Romi Zavodu dostavljaju:

* *ovjerenu kopiju lične karte,*
* *uvjerenje nadležnog općinskog biroa za zapošljavanje da se osoba nalazila na evidenciji nezaposlenih prije objave Javnog poziva, te da se na evidenciji Službe izjasnila kao Rom,*
* *poslovni plan – opis poslovne aktivnosti na propisanom obrascu* ***(PP-3)****,*
* *ovjerenu kopiju dokaza o vlasništvu ili suvlasništvu nad poslovnim prostorom ili zemljištem, odnosno ovjerenu izjavu/ugovor o ustupanju poslovnog prostora ili zemljišta na besplatno korištenje ili ugovor o zakupu poslovnog prostora ili zemljišta,*
* *ovjerenu kućnu listu,*
* *ovjerenu izjavu:*
	+ *da će dodijeljena sredstva koristiti namjenski za samozapošljavanje,*
	+ *da se neće prijaviti na evidenciju nezaposlenih najmanje 12 mjeseci od dana zaključivanja ugovora, osim u Zakonom opravdanim slučajevima,*
* *i ostalu dokumentaciju, kojom se potvrđuju navodi iz prijave na Javni poziv, te uvjerenje o završenoj obuci iz poduzetništva, odnosno dokaz o radnom iskustvu, ukoliko ih posjeduju, kao i potvrdu – uvjerenje kojim se utvrđuje status osobe sa invaliditetom, demobilisanog/demobiliziranog borca/branitelja, člana porodice šehida/poginulog borca, civilne žrtve rata, samohranog roditelja ili roditelja sa troje i više djece, te žrtve nasilja.*

**Prioriteti kod odobravanja sredstava**

Kod odobravanja sredstava namijenjenih za sufinansiranje samozapošljavanja prioritet imaju projekti kojima se obezbjeđuje zapošljavanje kroz:

* *samostalnu djelatnost (tradicionalni zanati, domaća radinost, proizvodna i uslužna djelatnost),*
* *poljoprivredu (plastenička proizvodnja, pčelarstvo ili druga grana poljoprivrede).*

Prednost pod istim uvjetima a na osnovu priloženih dokaza, također, imaju: osobe sa invaliditetom, demobilisani/demobilizirani borci/branitelji, samohrani roditelji, roditelji sa troje i više djece, članovi porodica šehida/poginulih boraca/branitelja, civilne žrtve rata, nezaposleni u domaćinstvima u kojima niko nije zaposlen, te žrtve nasilja.

Posebno će se vrednovati zahtjevi fizičkih lica koja imaju završenu obuku iz poduzetništva, uz odgovarajući dokaz (potvrda ili certifikat), kao i zahtjevi uz koje je dostavljen dokaz o radnom stažu/iskustvu u djelatnosti koju žele registrirati.

Cjelokupan tekst Programa sufinansiranja zapošljavanja Roma u 2019. godini je dostupan na web portalu: [www.fzzz.ba](http://www.fzzz.ba).

Prijave sa potrebnom dokumentacijom dostavljaju se neposredno ili preporučeno poštom na adresu:

***Federalni zavod za zapošljavanje***

***Đoke Mazalića 3***

***71000 Sarajevo***

s naznakom

***„Prijava na Javni poziv za učešće u Programu sufinansiranja zapošljavanja Roma u 2019. godini“.***

***Javni poziv ostaje otvoren 30 dana od dana objavljivanja, s tim da će se u slučaju nedovoljnog broja prijava trajanje Javnog poziva produžiti do utroška planiranih sredstava.***

Obrasci za podnošenje prijava za učešće u Programu dostupni su u nadležnoj kantonalnoj/županijskoj službi za zapošljavanje/općinskom birou/ispostavi za zapošljavanje, Zavodu i na web portalu: [www.fzzz.ba](http://www.fzzz.ba).

Prijave sa nekompletnom dokumentacijom neće se uzeti u razmatranje.

Sve dodatne informacije mogu se dobiti na telefon 033/562-900.